“ทรูมูฟ เอช” ขายหุ้นกู้ 2 ชุด วงเงิน 9.8 พันลบ. เปิดจองซื้อ 12-14 พ.ค.63
“ทรูมูฟ เอช” ขายหุ้นกู้ 2 ชุด วงเงิน 9.8 พันลบ. เปิดจองซื้อ 12-14 พ.ค.63
11 พ.ค. 2563

นางสาวยุภา ลีวงศ์เจริญ หัวหน้าคณะผู้บริหารกลุ่ม ด้านการเงิน บริษัท ทรู คอร์ปอเรชั่น จำกัด (มหาชน) หรือ TRUE กล่าวว่า กลุ่มทรู โดยบริษัท ทรู มูฟ เอช ยูนิเวอร์แซล คอมมิวนิเคชั่น จำกัด (TUC) ได้รับการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย (ก.ล.ต.) ให้เปิดขายหุ้นกู้ TUC ครั้งที่ 1/2563 ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่าเสนอขายรวม 9,800 ล้านบาท จำนวน 2 ชุด
โดยชุดแรกเสนอขายไม่เกิน 8,000 ล้านบาท อายุ 1 ปี 6 เดือน อัตราดอกเบี้ยคงที่ 3.10% ต่อปี และ ชุดที่สอง เสนอขายไม่เกิน 5,000 ล้านบาท อายุ 5 ปี 6 เดือน อัตราดอกเบี้ยคงที่ 4.40% ต่อปี จ่ายดอกเบี้ยทุก 3 เดือนตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบันและ/หรือผู้ลงทุนรายใหญ่ กำหนดวงเงินจองซื้อขั้นต่ำ 100,000 บาท และทวีคูณครั้งละ 100,000 บาท จองซื้อได้ระหว่างวันที่ 12-14 พฤษภาคม 2563 ผู้จัดการการจัดจำหน่ายหุ้นกู้ ได้แก่ ธนาคารกรุงเทพ ธนาคารกสิกรไทย ธนาคารไทยพาณิชย์ ธนาคารธนชาต และ ธนาคารซีไอเอ็มบี ไทย
โดยบริษัทฯ และหุ้นกู้ได้รับการจัดอันดับความน่าเชื่อถือที่ระดับ BBB+ และแนวโน้มเครดิต “คงที่” จากบริษัท ทริสเรทติ้ง จำกัด เมื่อวันที่ 5 พฤษภาคม 2563
อย่างไรก็ตาม บริษัทมีวัตถุประสงค์จะนำเงินที่ได้รับจากการเสนอขายหุ้นกู้ในครั้งนี้ จำนวนประมาณ 9,800 ล้านบาท ไปเพื่อชำระคืนหุ้นกู้ที่จะครบกำหนดไถ่ถอนในเดือน พ.ค.63 และ/หรือ ใช้เป็นเงินทุนหมุนเวียน